b'\n_START_ARTICLE_\nSpironolakton\n_START_PARAGRAPH_\nSpironolakton (engelsk spironolactone, uformelt og popul\xc3\xa6rt ogs\xc3\xa5 kjent som \xc2\xabspiro\xc2\xbb) er et svakt diuretikum og en aldosteronantagonist, og brukes i dag ogs\xc3\xa5 som et antiandrogen. Medikamentet markedsf\xc3\xb8res bl.a. av Pfizer som Aldactone, av Nycomed Pharma som Spirix, og videre som bl.a. Novo-Spiroton, Aldactazide, Spiractin, Spirotone, Verospiron og Berlactone. Det har flere bruksomr\xc3\xa5der hos b\xc3\xa5de kvinner og menn (hovedsakelig kvinner p\xc3\xa5 grunn av sin antiandrogene effekt), og er et reseptpliktig medikament. Det tas innenfor de fleste bruksomr\xc3\xa5der peroralt (som tablett)._NEWLINE_Spironolakton brukes bl.a. i behandling av hjertesvikt, ascites i pasient med leversykdom, lavrenin hypertensjon, hypokalemi, sekund\xc3\xa6r hyperaldosteronisme og Conns syndrom. Alene er spironolakton bare et svakt diuretikum, men det kan kombineres med andre diuretika for \xc3\xa5 oppn\xc3\xa5 en sterkere effekt._NEWLINE_P\xc3\xa5 grunn av sin antiandrogeneffekt kan spironolakton brukes til \xc3\xa5 behandle hirsutisme hos kvinner, ettersom dette normalt skyldes forh\xc3\xb8yede androgenniv\xc3\xa5er. Det brukes videre til \xc3\xa5 behandle h\xc3\xa5rtap og akne hos kvinner, og kan brukes topisk (gjennom p\xc3\xa5f\xc3\xb8ring p\xc3\xa5 hud, for \xc3\xa5 unng\xc3\xa5 systemisk effekt) for \xc3\xa5 behandle h\xc3\xa5rtap hos menn. Det brukes til \xc3\xa5 behandle symptomer p\xc3\xa5 polycystisk ovariesyndrom slik som ansiktsh\xc3\xa5r og akne._NEWLINE_Spironolakton er et av de mest vanlige legemidlene brukt som antiandrogen (til blokkering av mannlige kj\xc3\xb8nnshormoner) i hormon-substitusjonsbehandling av transkj\xc3\xb8nnede kvinner eller andre personer som \xc3\xb8nsker \xc3\xa5 motvirke maskulinisering av kroppen i st\xc3\xb8rre eller mindre grad. Medikamentet brukes i denne sammenhengen til \xc3\xa5 blokkere virkningen av androgener som testosteron og det mer potente dihydrotestosteron (DHT), gjennom \xc3\xa5 binde seg til androgene reseptorer, og dermed forhindre testosteron og DHT i \xc3\xa5 binde seg. I et optimalt medikamentregime i forhold til \xc3\xa5 redusere androgenniv\xc3\xa5ene til kvinnelig niv\xc3\xa5 tas spironolakton typisk i doser p\xc3\xa5 200 mg. daglig, selv om b\xc3\xa5de lavere og h\xc3\xb8yere doser forekommer (biologiske menn har i snitt en testosteronproduksjon p\xc3\xa5 20 ganger mer enn kvinner med betydelig individuell variasjon hos begge kj\xc3\xb8nn). I seg selv stanser og delvis reverserer dette maskulinisering av kroppen (utvikling av mannlige sekund\xc3\xa6re kj\xc3\xb8nnskarakteristika) og har en lett feminiserende effekt dels gjennom frav\xc3\xa6r av maskulinisering og dels gjennom \xc3\xa5 bidra til et lett forh\xc3\xb8yet \xc3\xb8strogenniv\xc3\xa5. Medikamentet f\xc3\xb8rer ofte til en svak brystutvikling, men langt mindre enn det som for\xc3\xa5rsakes av bruk av eksternt \xc3\xb8strogen. Spironolakton kan tas alene eller sammen med eksternt \xc3\xb8strogen avhengig av hvor stor feminisering man vil oppn\xc3\xa5 (det er \xc3\xb8strogen som prim\xc3\xa6rt f\xc3\xb8rer til feminisering, dvs. utvikling av sekund\xc3\xa6re kvinnelige kj\xc3\xb8nnskarakteristika). Ved \xc3\xa5 ta spironolakton i tillegg kan dosen eksternt \xc3\xb8strogen reduseres kraftig, noe som er medisinsk gunstig. Hos ungdommer er det vanlig \xc3\xa5 bare ta spironolakton i noen \xc3\xa5r f\xc3\xb8r man evt. starter med \xc3\xb8strogen. Det er ogs\xc3\xa5 vanlig \xc3\xa5 begynne med spironolakton og eventuelt legge til \xc3\xb8strogen senere, b\xc3\xa5de for \xc3\xa5 se hvordan kroppen reagerer p\xc3\xa5 spironolakton og fordi spironolakton har en mindre dramatisk effekt. Starter man tidlig nok med spironolakton f\xc3\xb8rer dette til at den mannlige puberteten suspenderes, og personer som er i den lange puberteten (som kan vare til rundt 30) kan ha gode virkninger i \xc3\xa5 redusere mange karaktistika i sterk grad, men ikke etablerte benstrukturer. Virkningene av spironolakton er normalt helt reversible og kontinuerlig inntak av medikamentet er n\xc3\xb8dvendig for \xc3\xa5 opprettholde dem, dersom ikke produksjonen av testosteron stanses p\xc3\xa5 annet vis._NEWLINE_Biotilgjengeligheten er ca. 70\xc2\xa0% ved peroral tilf\xc3\xb8rsel og \xc3\xb8ker noe ved samtidig inntak av mat, fortrinnsvis substansielle matvarer som br\xc3\xb8d, poteter e.l._NEWLINE_Spironolakton h\xc3\xb8rer til gruppen av kaliumbesparende diuretika. Mulige bivirkninger er lavt blodtrykk og hyperkalemi (forh\xc3\xb8yet kaliumniv\xc3\xa5), men disse virkningene er forholdsvis svake og alvorlige bivirkninger sjeldne. B\xc3\xa5de menn og kvinner kan ogs\xc3\xa5 oppleve kvalme av medikamentet, men dette problemet kan reduseres ved \xc3\xa5 ta det sammen med mat, og ofte g\xc3\xa5r dette over etterhvert som kroppen venner seg til medikamentet. Andre virkninger av medikamentet er normalt ufarlige og kan v\xc3\xa6re \xc3\xb8nsket eller u\xc3\xb8nsket avhengig av hva medikamentet tas for. Hos biologiske menn, annet enn personer med kj\xc3\xb8nnsidentitetsforstyrrelser, tas medikamentet normalt ikke oralt p\xc3\xa5 grunn av sin systemiske antiandrogene og feminiserende effekt, som hos de fleste menn vil oppleves som en alvorlig bivirkning. Hos b\xc3\xa5de menn og kvinner er \xc3\xb8strogen det viktigste hormonet for \xc3\xa5 opprettholde bentetthet og motvirke osteoporose; hos biologiske menn konverteres noe testosteron til \xc3\xb8strogen. Det har blitt antatt at langvarig reduksjon av testosteronniv\xc3\xa5er til neglisjerbart niv\xc3\xa5 uten samtidig \xc3\xa5 ta \xc3\xb8strogen i stedet kan v\xc3\xa6re problematisk._NEWLINE_Generelt regnes spironolakton som et meget effektivt antiandrogen og som en meget sikker og godt utpr\xc3\xb8vd medisin som kan tas over lang tid. Det er det tryggeste og mest utbredte medikamentet brukt som antiandrogen. Medikamentet har v\xc3\xa6rt i klinisk bruk siden 1959 og som antiandrogen siden 1960-tallet. Patentet for spironolakton er utl\xc3\xb8pt og generika er dermed tilgjengelige, dvs. produktet produseres av mange ulike legemiddelselskaper, noe som bidrar til lavt prisniv\xc3\xa5 og stor utbredelse.'